
Om forfatteren

Henrik Fexeus er forfatter og mentalist. Hans ti bøker om menneskelige relasjoner, påvirkning, kroppsspråk og kommunikasjon er oversatt til over 30 språk og har vært bestselgere i en rekke land. I 2021 debuterte han som spenningsforfatter i tospann med Camilla Lackberg. Duoens Mirage-serie om etterforsker Mina Dabiri og mentalist Vincent Walder er solgt til 60 språk og er under utvikling som TV-serie. I 2024 debuterte Fexeus som solokrimforfatter med Offerdyret.

Om oversetteren

Morten Hansen er utdannet i engelsk, litteraturvitenskap, lingvistikk og oversettelse ved Universitetet i Oslo. Han oversetter fra engelsk og svensk og har jobbet med bøker av forfattere som Clemence Michallon, Stephen King, Johanna Mo, Maria Grund og Henrik Fexeus.


Om boken

HVEM KAN DU STOLE PÅ, NÅR SELV DIN EGEN HJERNE LYVER FOR DEG?

I Offerdyret, første bok i Memento-serien, oppdaget David Lund, som ikke hadde et eneste minne av livet før fylte 12, at han hadde vokst opp i et infamt psykologisk eksperiment, som en av tre eneggede trillinger som ble oppdratt som om de var en og samme person. Nå vet han at en av brødrene er død, den andre forsvunnet, og at en rekke svært mektige menn trakk i trådene den gangen.

Og det finnes fortsatt sterke krefter som vil gjøre hva som helst for at de minnene David desperat leter etter, forblir skjult. Som å manipulere virkeligheten slik at advokatkjæresten Florence ikke har noe annet valg enn å forlate ham for godt for å beskytte både seg selv og sin familie.

Den siste brikken er den andre boken i Memento-serien om David Lund og Florence Tapper, en intens, psykologisk spenningsroman der spillet mellom fortid og nåtid krever flere ofre.


Materialet i denne utgivelsen er vernet etter åndsverkloven. Det er derfor ikke tillatt å kopiere, avfotografere eller på annen måte gjengi eller overføre hele eller deler av utgivelsens innhold uten at det er hjemlet i lov, eller følger av avtale med Kopinor.

Bruk av hele eller deler av utgivelsen som grunnlag eller som treningskorpus i generative modeller som kan skape tekst, bilder, film, lyd eller annet innhold og uttrykk, er ikke tillatt uten særskilt avtale med rettighetshaverne.

Bruk av utgivelsens materiale i strid med lov eller avtale kan føre til inndragning, erstatningsansvar og straff i form av bøter eller fengsel.

Hun vet ikke hvordan brannen startet. Søsteren hennes roper at det ikke var med vilje, at hun bare mistet et lys fordi hun ble redd. Men nå brenner det overalt. På veggene og på gulvet. Og det må være søsterens feil. Det finnes ikke noe svar på hvordan det ellers skulle ha skjedd.

Mamma og søsteren skriker til henne og til hverandre. Pappa ser ut som om han nettopp er våknet, han vingler når han går.

Alt tar for lang tid.

Hun vet at de kommer til å dø.


TOLVTE DESEMBER

Det som gjør Hanna Tapper skrekkslagen, er ikke at hun plutselig får oppleve hvordan verden dramatisk revner. Nei, det som sakte forvandler blodet hennes til is, er snarere en smygende, udefinerbar følelse av at alt ikke er som det skal. Som om noen har ommøblert virkeligheten mens hun så en annen vei. Hun ser på kjøkkenbordet foran seg og prøver å huske dagen da Bernard, mannen hennes, kom hjem med det den første sommeren de var sammen. Hun hadde malt bordet himmelblått allerede samme kveld. Bernard hadde sagt at hun var sexy i malerklærne. Men malingen hadde brukt lengre tid på å tørke enn de hadde trodd, genseren hennes var blitt helt blå på ryggen etter at de hadde … innviet bordet.

For en gangs skyld hadde det ikke gjort vondt.

Hun burde smile av det. Eller til og med synes at det var litt pirrende. Men minnet føles uvirkelig, som om det kanskje aldri har hendt. Hva gjør man for ikke å vise noe når verden prøver å dytte en ut av balanse? Hanna forstår at det ikke er noen forskjell på dette sekundet og sekundet før hun åpnet konvolutten. Likevel står alt rundt henne stille, som om tiden er satt på pause. Eller kanskje det er tvert om, at den går for fort? Utenfor kjøkkenvinduet, på den andre siden av det blå bordet, faller snøen lett. Den ligger som et forsiktig pudder over den lille gressplenen deres. Snøflakene ser ut til å henge stille i luften. Som hjerteslagene hennes.

«Hva har du der?» sier Bernard. «Har vi fått julekort?»

Hanna rykker til. Nei, rykk stemmer ikke. Utvendig er hun urørlig. Det er noe innvendig som vibrerer. Noe som hun ikke vil at han skal se. Han står ved siden av henne med resten av posten som han har hentet i postkassen. Hun rister på hodet og håper at hun ser passe uinteressert ut.

«Noen må ha sendt feil,» sier hun og vifter nonchalant med gratulasjonskortet i hånden.

Men kroppen forråder henne, som alltid. Det muntre kortet er blitt bøyd i det harde grepet hennes. For tre år siden var hun endelig blitt gravid, til tross for alle legenes protester, der på kjøkkenbordet. Hun hadde rammet inn genseren med den blåfargede ryggen og tenkte å gi den til Bernard når hun fortalte om graviditeten. Men bildet rakk ikke å komme opp på veggen engang før hun spontanaborterte.

Bernard legger postbunken, som for det meste består av reklame, på kjøkkenbordet og tar kortet ut av hånden hennes. Han ser på illustrasjonen av en mann i seilerklær som sier noe i en snakkeboble, og rynker pannen.

«Gratulerer med dagen,» leser han.

Så åpner han kortet. Men han kommer ikke til å forstå.

Beina hennes begynner å skjelve, men hun kan ikke falle mens Bernard er der. Hun støtter seg på bordet med hånden. Stirrer intenst på tallerkenen med kjøttpålegg som fortsatt står igjen etter lunsjen.

«Pussig,» sier Bernard og vender på gratulasjonskortet som om han lette etter en hemmelig ledetråd. «Du fyller jo ikke år før i mai? Og det står ikke noe mer på det?»

Hun rister på hodet.

«Kanskje det er en reklameutsendelse?» fortsetter han. «Nei, det er nok som du sa. Det må ha kommet feil.»

Hanna nikker, uten riktig å høre hva han sier. Til slutt legger han kortet på bordet. Hanna merker at hun har holdt pusten.

«Selv har jeg fått en hel haug med brev fra Skatteetaten,» sier mannen hennes. «Best å se hva de vil. Det har antakelig noe med registreringen av det nye firmaet mitt å gjøre.»

Han samler sammen sin egen post og går ut av kjøkkenet. Hanna synker sammen på en stol. Det var bare sekunder igjen til beina ville ha sviktet under henne. Hun finner frem inhalatoren hun bruker mot astmaen sin, og trekker tre skikkelige spraydoser ned i halsen mens hun stirrer på kortet på bordet. Hun legger fra seg inhalatoren og stikker hendene inn under knehasene. Som om kortet kan brenne henne hvis hun tar på det.

Bernard har rett i én ting. Kortet er ikke til henne. Men hun vet hvem det er til, hvem det er som fyller år i dag. Skjebnen har ikke bare sørget for at hun ikke kan stifte egen familie, hun fikk ikke engang beholde sin første.

Gratulasjonskortet er til Cathrin.

Søsteren som har vært død i tjue år.


 

David smugtitter på Florence mens hun snakker i telefonen. De er ute og går tur med Kreskin, og David angrer på at han ikke tok en tykkere jakke. Den franske bulldoggen later imidlertid ikke til å merke kulden og bjeffer lykkelig mens han jager snøfnugg, like overrasket hver gang han fanger et og det forsvinner. Det har ikke rukket å komme så mye snø, men det lille som ligger på den frosne bakken, glitrer i sola. Gangveien snirkler seg gjennom et lite skogholt bak rekkehusområdet der David bor. Kreskin går uten bånd. Han kan veien utenat.

David er glad for at Florence har fokus på samtalen og ikke på ham, for han går antakelig med et utrolig fårete glis. Han kan ennå ikke tro at Florence Tapper, som han kan løpe gjennom et skybrudd og bestige en vulkan for, som får ham til å glemme å puste hver gang han ser henne, er hans. Han er overbevist om at han kommer til å ødelegge det når som helst.

Florence avslutter samtalen og smiler til David.

«Slutt å stirre på meg,» sier hun. «Jeg prøver å jobbe.»

«Du hadde en mygg her,» sier han og streifer halsen hennes, over det røde halstørkleet.

Han har ikke hansker på, og berøringen sender et støt gjennom huden hans. Han kan fortsatt ikke røre ved Florence uten å ville kaste seg over henne og rive av henne alle klærne. Det spiller ingen rolle at det er minusgrader ute, kroppen hans brenner nok til å smelte snøen rundt dem. Han vet at det er en stereotyp og macho og primitiv og klisjéaktig og sikkert fullstendig upassende respons for en som tross alt har fylt trettifem, men det er sant. Florence ser ut til å skjønne hva som foregår i hodet på ham, for hun fjerner hånden hans fra nakken.

«Mygg i desember?» sier hun. «Jaså.»

Det er bare gått to måneder siden de offisielt ble et par. Eller offisielt og offisielt, forresten. Hun skjærer fortsatt en grimase hver gang han kaller henne for kjæreste.

«Skal du ikke bli med meg til Norrköping i morgen likevel, da?» sier han. «To netter på hotell. Bare du og jeg. Det blir superromantisk.»

Hun ser på ham og anlegger noen dype rynker i pannen.

«La meg tenke,» sier hun. «Bli med deg på NextTech, en messe som består av nitti prosent mannlige nerder …»

«Veldig smarte mennesker,» innskyter han.

«… som er der for å høre på andre nerder …»

«Gründere.»

«… og som til slutt har tenkt å more seg med å drikke øl og spille laser tag på kvelden?»

«Det … er ikke obligatorisk.»

Florence stryker seg over haken.

«Og alternativet er å sitte hjemme helt alene i leiligheten min, drikke vin og oppføre meg som et voksent menneske?» sier hun og huker armen sin sammen med hans. «Ikke et veldig vanskelig valg.»

Hun tar en istykkertygd ball opp av lomma, og Kreskin begynner å logre håpefullt med halen.

«Noen må jo passe udyret også,» sier hun og kaster ballen bortover gangveien.

Kreskin setter etter den som om det er første gang i livet han har sett en så morsom ball.

«Men alvorlig talt har jeg faktisk planer,» fortsetter Florence. «Jeg skal treffe min gamle mentor. Han har bedt meg ut på Gondolen.»

«Aha, så når katten er borte,» sier David. «Da danser musen med andre menn. Eh, ah … Jeg mente ikke … Au da. Veldig dårlig ordvalg.»

«Han er sytti år gammel,» sier Florence og senker neven som nettopp har slått ham lett i brystet.

David sukker. Han vet når han har tapt. Men han holder hånden hennes fast mot brystet sitt. Et snøfnugg fester seg i øyenvippene hennes. Hjertet slår hardt mot ribbeina, som om det vil hoppe ut og legge seg i hånden hennes. Han vil få henne til å forstå at de dagene de ikke ses, er de tristeste i livet hans. Men han sier ingenting.

Det som skjedde tidligere i høst, har bidratt til å føre dem nærmere hverandre. Alt fra den omtumlende oppdagelsen av at han er én av tre brødre – trillinger, til og med – til hendelsene som kulminerte i drapene på Johan Arvidsson og Klaus Nordström. Johan var Davids terapeut, og hjalp David med å håndtere det faktum at han ikke husket de tolv første årene av livet. Klaus Nordström var politimester i Stockholm, og medlem av en hemmelig sammenslutning som kalte seg Selskapet. Det var Selskapet som hadde gitt Johan i oppdrag å sørge for at David aldri husket det som skjedde på gården i Småland i Davids barndom. David og Florence hadde levd med deres trusler hengende over seg utover høsten.

Hvordan kan man gå gjennom en slik ildprøve sammen uten å komme hverandre nær? En hvilken som helst amatørpsykolog ville trekke den slutningen at det er derfor han tror han er forelsket i Florence. Men han falt for henne lenge før noe av det andre skjedde. Det tok bare litt tid før han våget å innrømme det for seg selv.

Men han sier som sagt ingenting. Florence har allerede mer enn én gang kalt ham for Mr. Needy. Han har ikke tenkt på det før, men å ha vokst opp som trilling har formodentlig vent ham til å ville ha noen nær seg. Det er derfor han har ødelagt alle forhold han har hatt. Han har kvalt dem. Gått for fort frem. Den feilen vil han ikke begå igjen.

Kreskin kommer tilbake med ballen. Han går bort til David og velter seg sidelengs i snøen, som om han plutselig er blitt forsteinet. Hunden blir liggende på ryggen med beina rett opp i luften. Fortsatt med ballen i munnen. David tar hintet.

«Sååååå flink gutt,» sier han og bøyer seg ned for å klø Kreskin på magen. «Var ballen slem mot deg? Har du gitt den en lærepenge nå? Vist hvem som bestemmer?»

Kreskin knurrer lavt.

«Har du hørt noe fra Samir?» sier David og reiser seg igjen, til Kreskins tydelige skuffelse. «Er politiet kommet frem til noe?»

Dobbeltdrapet på Johan og Klaus hadde vært slått opp overalt i mediene. De første ukene bød på en ny teori hver dag om politisjefens innblanding. Politiet var imidlertid tause om etterforskningen, og i mangel av nytt brensel hadde nyheten kjølnet. Men David og Florence vet at det finnes spor som kan føre til David, og til moren hans. Takket være Samirs lyttende ører på politistasjonen får de vite i hvilken retning etterforskningen går.

Kreskin er tydeligvis blitt lei av matfaren sin, for han reiser seg og slipper ballen foran Florence, som tar den opp og kaster den inn i treklyngen ved siden av gangstien. Hunden spinner på gangveien før han får opp farten og med et høyt fomp kaster seg rett gjennom den nærmeste snøfonnen, i retning av trærne.

«De holder fortsatt på å lete etter koblinger mellom Johan og Klaus,» sier hun. «De er overbevist om at Klaus og Johan drepte hverandre.»

Noe som er halvveis riktig, siden Johan drepte Klaus. Og Klaus’ fingeravtrykk ble funnet på den blodige kniven som tok livet av Johan. Men politiet vet ikke at det egentlig var Sandro som drepte Johan, ei heller at Sandro egentlig var ute etter David.

«Sandro har gjort en god jobb med å gjøre seg selv usynlig etterpå. Og politiet vet ikke at vi var der og så alt sammen,» fortsetter Florence.

Men man kan aldri være helt sikker. Hvis noen i politiet eller en journalist har litt flaks, kan det være nok til at de finner sporet som fører dem til David. Han er fellesnevneren mellom drapsofrene.

David hører at hunden hans begynner å gjø inne blant trærne.

«Er det ikke på tide at vi tar kontakt med Urban?» sier David. «Jeg vet du sa at vi måtte være forsiktige, men ingen fingre har hittil pekt i hans retning. Og jeg har et spørsmål til ham som jeg veldig gjerne vil ha svar på.»

«Broren din som forsvant,» sier Florence. «Du tror at Urban vet hvor han er?»

David hadde to brødre da han vokste opp. Da den ene broren døde, prøvde David og den andre broren å rømme fra gården. David slo hodet og mistet hukommelsen, men broren klarte å komme seg vekk. Det var tjuetre år siden. David har ikke sett ham siden den gangen.

Foruten å være landets fremste skrueprodusent og eiendomsmagnat er Urban Jacobsson også den eneste som David og Florence kjenner til ved navn, utover Klaus, som var med i Selskapet. Og til forskjell fra Klaus har Urban hjulpet dem. Uten Urban ville David fortsatt ha famlet i mørket. Eller, mer sannsynlig, vært død.

«Jeg har faktisk tenkt det samme,» sier Florence og tar frem telefonen sin. «Det er kanskje på tide å ringe ham.»

«Han kommer sikkert til å bli overlykkelig,» sier David og smiler skjevt.

Mens Florence begynner å lete blant kontaktene på telefonen sin, går David inn mellom trærne. Hvor pokker har den hunden gjort av seg? Til slutt får han øye på Kreskin. Ansiktet er helt hvitt av snø. Hunden er i full gang med å grave ned noe i en grop, så dypt som han klarer. Noe som ligner mistenkelig på en rød ball.

«Kreskin, hvor er ballen»? sier David.

Kreskin snur seg og bjeffer, mens han sparker snø over ballen med bakbeina.

«Ingen anelse om hvor den er? Det var jo synd. Vi må gå hjem nå.»

Kreskin gir fra seg et triumferende bjeff og går forbi David, tilbake til gangveien, uten å se seg tilbake. David rister på hodet.

David er tilbake hos Florence akkurat idet hun avslutter telefonsamtalen.

«Du hadde rett, jeg tror ikke jeg var dagens høydepunkt for ham,» sier Florence. «Men han gikk med på å treffe oss i ettermiddag.»

David nikker bare til svar.

«Men ikke få for store forhåpninger,» sier Florence da hun ser uttrykket hans. «Broren din har vært forsvunnet lenge. Sjansen for at han fortsatt er i live, og at Urban dessuten vet noe, er nokså liten.»

«Jeg vet det,» sier David og nikker.

Men han måtte likevel håpe. Han har gått gjennom hele livet uten noensinne å føle seg ordentlig hel. Som om en del av ham manglet. Og hvis broren hans fortsatt er i live, og Urban vet hvor han er … Det ville være som å få tilbake en del av seg selv.

Han stanser og legger armene omkring Florence, trekker henne tett inntil seg. Han snuser inn duften hennes i nesen, hun lukter vintersol og sommerbad og eventyr og løfter, og han forbanner seg selv for nok en gang å bruke klisjeer. Men ordene svikter ham. Varmen fra kroppen hennes trenger gjennom vinterklærne og inn i hans. Hun protesterer ikke.

«Når vi kommer tilbake, er du min,» mumler han i håret hennes. «Vi har tid før vi skal til søsteren din.»

«Jeg trodde ikke du var kommet til hektene etter i morges,» sier Florence og presser seg hardere mot ham.

Han merker at kroppen hans svarer. Florence smiler i munnviken, åpenbart fornøyd med effekten hun har på ham.

«Best for deg hvis du kan holde det du lover,» sier hun. «Ellers tar du oppvasken i en uke.»


 

Hanna sjekker pepperkakene i ovnen.

«Faen også!» utbryter hun og åpner ovnsdøra.

De er svidd. For et øyeblikk siden var de ikke ferdige, og hun hadde bare snudd ryggen til et øyeblikk.

«Hva er det?» sier Bernard.

Så hoster han når den brente lukten når ham. Hanna kjenner tårene komme. Hun kjemper imot. Det er helt tullete at hun skal begynne å gråte av noen brente pepperkaker. Men hormonbehandlingen får henne helt ut av balanse. Hun vet at det er den det kommer av, men det hjelper ikke. Verden er imot henne, og hun føler seg som en gammel kjerring. En håpløs kjerring som ikke engang kan bake pepperkaker.

«Så så, ta det rolig,» sier Bernard.

Han tar brettet ut av ovnen og setter det på et underlag på kjøkkenbenken. Så tar han henne i armene sine.

«Det er bare pepperkaker,» sier han.

«Tror du ikke jeg vet det?» sier hun og snufser. «Men jeg lover deg at ingen av dine perfekte jævla søstre har brent en pepperkake i hele sitt liv. Særlig ikke Florence.»

«Du kan ha rett. Men det er fordi Florence aldri noensinne har bakt en pepperkake.»

«Men hvis hun gjorde det, ville de sikkert bli perfekte. Og hun og David kommer til å få mønsterbarn.»

Bernard holder henne litt ut fra seg så han kan se på henne.

«Nå foregriper du begivenhetenes gang veldig her,» sier han.

«Du skjønner hva jeg mener,» sier hun og slår ned blikket.

Det er hennes feil at hun ikke er blitt gravid. Samme hva Bernard sier. Det hadde begynt allerede i tenårene. Hun fikk så fryktelig vondt i magen når hun hadde mensen. Ikke bare vondt, det føltes som om noen skar henne opp med kniv. Hver måned. Legene hadde til slutt gitt henne diagnosen endometriose. Hun var for ung til å forstå alle detaljer da, men det hun forsto, var hun kom til å ha vondt i magen resten av livet og antakelig ikke kunne bli gravid på naturlig vis.

Som et ekstra slag i ansiktet var det bare ett legemiddel som lindret plagene, og det senket samtidig østrogennivået i kroppen hennes. Noe som førte til at hun sluttet å få eggløsning. Hun sluttet riktignok å ha vondt. Men farvel, alle drømmer om familie. Farvel, sexlyst. Og velkommen, femten ekstra kilo og dårlig hud. Årene fra hun var femten til hun var tjuefem, hadde ikke vært noen dans på roser.

Så traff hun Bernard. Og for første gang var det en liten flik med lys i mørket. Bernard hadde foreslått prøverør. Men ikke engang der kunne hun levere. De hadde nettopp begynt på det femte forsøket. Det var kanskje den siste sjansen for dem. Bernard sa ingenting om det, han hadde allerede begynt å snakke om adopsjon. Hun ville ha vært utrolig skuffet hvis hun var i hans sko, så naturligvis var han det også. Selv om han ikke sa noe.

Foreldrene hennes, Sören og Anita, ville selvfølgelig også ha barnebarn. De hadde riktignok allerede Adam, sønnen til broren hennes, og påsto at de var mer enn fornøyd med det. Men hun visste nok bedre.

I mellomtiden formerte kvinnene i slekten til mannen hennes seg uten problemer. Unntatt Florence, som var frekk nok til ikke å prøve engang. Men hun anså nok, som de fleste, en fremtidig graviditet som en selvfølge. Et valg. Og formodentlig ville det bli slik også. Hun ville sikkert bli gravid uten engang å behøve å kle av seg.

Hanna får øye på speilbildet sitt i vinduet og kvepper. Hvem det enn er som stirrer tilbake på henne, så er det ikke noen hun vil være. Jævla hormoner. Hun vet at det er irrasjonelt å være sint på Florence. Det er bare så godt å la det gå ut over noen.

«Jeg må rekke å jobbe litt til med artikkelen om pappa,» sier hun og tørker tårene med litt kjøkkenpapir. «Jeg har funnet noen flere personer å intervjue. Forhåpentligvis har de mer å fortelle enn det jeg har fått tak i hittil. Jeg trodde ærlig talt ikke det skulle være så vanskelig å få folk til å snakke om ham. Når er det vi skal til søsteren din igjen?»

«Philomene sa at vi kunne komme ved sjutiden,» sier Bernard og ser på klokka. «Og vi skal til søsteren min og broren din. I tilfelle du har glemt at de er gift.»

«Bra. Da rekker jeg å bake nye pepperkaker.»


 

Florence rekker ikke å åpne døra til heisen for å gå ut før Marco, Urban Jacobssons sjåfør og altmuligmann, er fremme og åpner den for henne. Marco bryter ut i et stort smil.

«Florence!» roper han, tar ansiktet hennes mellom hendene og kysser henne lett på begge kinn. «Me alegro de verte!»

Den kraftige barten kiler mot huden hennes.

«Det er godt å se deg også, Marco,» sier hun.

«Urban venter på dere i salongen,» sier Marco og viser dem inn i hallen. «Señora Kickan har dessverre nettopp gått ut.»

Døra til Jacobssons ringe bolig, en paradeleilighet i Narvavägen, noe som sannsynligvis ville ha vært Stockholms dyreste adresse om ikke Urban hadde eid bygningen, står allerede på vidt gap.

Den marmorkledde hallen er større enn Florence husker den. Hele leiligheten hennes kunne antakelig fått plass i Urban Jacobssons forværelse. Hun tenker på det Marco nettopp sa om Kickan, og skotter på David. Det virker som om han tenker det samme. Det ville vært fint å ha henne der. Kickans makt over mannen sin har hjulpet dem mer enn én gang.

Marco kremter lett og holder frem to par skotrekk.

«La señora har nettopp lagt hvite vegg-til-vegg-tepper,» sier han.

Selvsagt har hun det. På vinteren. Florence tar på seg det ene skotrekkparet, og David det andre. De tar trappa opp gjennom hallen og går inn i stua. Lyden av de knitrende skotrekkene mot parkettgulvet forsvinner helt da de kommer inn i stua. Vegg-til-vegg-teppet er som å gå i lett, kritthvit snø.

Florence hadde ventet at den enorme TV-skjermen på veggen skulle vise et av Urbans yndlingsprogrammer. Industripampen er svak for realityserier om husmødre i en eller annen amerikansk by. Men TV-en er avslått. Urban står midt på gulvet og venter på dem. Au da. Det var ikke bra.

«Florence, David,» sier han og nikker til dem. «Jeg antar at du ville treffes, Florence, for offisielt å avslutte oppdraget ditt. Jeg engasjerte deg tross alt for å representere David, og det er jo ikke nødvendig lenger. Er det noe papir jeg skal skrive under på?»

«Jeg … Beklager, det skal vi selvfølgelig gjøre,» sier Florence. «Du behøver ikke å skrive under på noe, jeg mailer deg en sluttrapport når jeg kommer på kontoret i morgen. Men det var faktisk ikke det jeg ringte om. Vi har et spørsmål til deg.»

Urban sukker demonstrativt og setter seg i en lenestol. Han krysser beina og setter fingertuppene mot hverandre. Jaha, så de spiller den typen maktspill igjen. Greit. Florence kan også spille.

«Det er alltid én ting til med dere to,» sier han.

Det var en tabbe av Urban å sette seg. Hun tar to skritt frem så Urban må se opp for å kunne snakke med henne.

«Davids bror,» sier hun. «Han som rømte.»

Urban fortrekker ikke en mine.

«Jeg forstår at du ikke fortalte om ham tidligere,» fortsetter David. «Da det ennå var en mulighet for at jeg ikke ville huske noe. Men jeg vet at han fikk hjelp av én eller flere fra Selskapet, som gjorde at vi kunne rømme. Jeg vet ikke hvem det var som hjalp oss. Selv om du ikke var der, må du vel kjenne til hva som skjedde? Det er alt jeg ber om. At du forteller hva du vet, så jeg kan finne ham.»

Florence vet at David gjør sitt beste for ikke å ha for høye forhåpninger. Hans forsvunne bror kan tross alt ha druknet i sjøen den natten. Men hun hører på stemmen at han har vanskelig for å la være. For broren kan like gjerne være flykaptein. Eller undervise på et universitet. Eller jobbe som guide i Andesfjellene. Eller være profesjonell pokerspiller. Eller være uteligger. Akkurat nå er alt mulig.

Urban rister på hodet.

«Du burde ikke ha kommet hit,» sier han og peker på David. «Hvis Selskapet visste at du var her nå …»

Urbans setning blir hengende uavsluttet. Stillheten er full av uuttalte trusler.

«Men de vet ikke det,» sier Florence. «For du kommer ikke til å fortelle dem det, eller hva?»

Urban ser ut i rommet, forbi henne og David. Som om han funderer på noe.

«Dere tror vel ikke at dette er over?» sier Urban.

Florence skotter bort på David. Så mye informasjon som dette har de aldri fått fra Urban før.

«Vi har ikke hørt noe fra Selskapet siden de sendte Sandro og Esben etter oss,» sier hun. «De ser ut til å ha trukket seg tilbake etter at politiet ble involvert.»

Urban rister på hodet.

«Det var ikke Selskapet som engasjerte Sandro. Det var han. Jeg har vanskelig for å tro at han har gitt opp. Han avventer nok bare. Men hva vet jeg? Han sier ingenting til oss andre lenger.»

«Hvem snakker du om?» sier David.

«Det tror jeg du vet. Du traff ham tross alt oftere enn oss andre.»

David griper tak i Florences arm, og hun møter blikket hans. Et halvt sekund ser hun en tiårig og livredd David.

«Men det var ikke det dere kom hit for,» sier Urban med en tone som ikke tillater flere spørsmål. «Når det gjelder din bror, vet dere allerede det meste. Og det er så lenge siden. Jeg må til bankboksen min og finne noen papirer. La oss treffes igjen i slutten av uka. Da skal jeg gi dere alt materiale jeg har. Så må dere love å holde meg utenfor. Jeg vil ikke ha noe mer med dette å gjøre.»

Han gjør et opphold. Da Urban tar ordet igjen, er stemmen vennligere.

«Men David, du må ikke bli skuffet,» sier han. «Jeg har ikke hørt noe på veldig lenge.»

«Men han er i live?» sier David.

Han ser så ivrig ut at Florence er redd han skal eksplodere.

«Jeg vet faktisk ikke,» sier Urban. «Men jeg håper virkelig det, med tanke på alt vi gikk gjennom for hans skyld.»

«Vi?» sier David. «Hvem flere var innblandet?»

«Det … det er ikke min sak å si,» sier Urban og kremter. «Begynn ikke å gape over for mye nå.»

Urban rynker pannen. Florence gjør et diskré tegn til David for at han skal ta et skritt tilbake. Det siste de vil, er at industripampen skal føle seg presset og angre alt han nettopp har lovet. Særlig når Kickan ikke er der og kan styre ham på rett kjøl.

«Tusen takk,» sier hun og smiler bredt. «Jeg sender en sluttrapport til deg, og så sier du fra når du har funnet de relevante papirene. Etter det lover jeg at du ikke kommer til å høre mer fra oss.»

Hun prøver å ha en så positivt forretningsmessig tone som overhodet mulig, for å skylle bort alle følelser fra det de nettopp har snakket om, følelser som kan få Urban til å angre.

«Hils din fantastiske kone når hun kommer hjem,» fortsetter hun. «Og selvfølgelig Paulina også.»

De tar hverandre i hånden og går tilbake ut til hallen, hvor Marco venter på dem for å ta skotrekkene. Det var en bevisst taktikk å avslutte med å nevne Paulina. Urbans voksne datter, som han har fått tilbake kontakten med takket være David og Florence. Hun vil ikke si det rett ut, men Urban står i gjeld til dem.

